**NÁRODNÁ RADA SLOVENSKEJ REPUBLIKY**

**VI.** **volebné obdobie**

**ZÁKON**

z ........ 2015,

**ktorým sa mení a dopĺňa zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov a ktorým sa mení zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení zákona č. 353/2005 Z. z., zákona č. 520/2005 Z. z., zákona č. 198/2007 Z. z., zákona č. 209/2007 Z. z., zákona č. 270/2008 Z. z., zákona č. 477/2008 Z. z., zákona č. 552/2008 Z. z., zákona č. 276/2009 Z. z., zákona č. 492/2009 Z. z., zákona č. 224/2010 Z. z., zákona č. 130/2011 Z. z., zákona č. 348/2011 Z. z. a zákona č. 305/2013 Z. z. sa mení a dopĺňa takto:

1. V § 11 ods. 3 sa slová „dvoch peňažných záväzkov viac ako jednému veriteľovi a bol jedným z týchto veriteľov“ nahrádzajú slovami „jedného peňažného záväzku najmenej jednému veriteľovi a bol týmto veriteľom“.

2. V § 114 ods. 1 písmená d) a e) znejú:

„d) druhá zmluvná strana je oprávnená bez povinnosti akéhokoľvek plnenia voči dlžníkovi, voči ktorému prebieha reštrukturalizačné konanie, v sedemdňovej výpovednej lehote vypovedať zmluvu uzatvorenú s týmto dlžníkom alebo od nej odstúpiť bez povinnosti zaplatiť odstupné,

e) druhá zmluvná strana je oprávnená bez povinnosti akéhokoľvek plnenia voči dlžníkovi, voči ktorému prebieha reštrukturalizačné konanie, pozastaviť plnenie zmluvy bez skončenia zmluvného vzťahu podľa písmena d) a to až do skončenia reštrukturalizácie,“.

3. § 114 sa dopĺňa odsekmi 4 a 5, ktoré znejú:

„(4) Neúčinné je ustanovenie zmluvy, ktoré

a) zakladá povinnosť veriteľa poskytnúť akéhokoľvek plnenie dlžníkovi, voči ktorému prebieha reštrukturalizačné konanie, ak veriteľ zmluvu vypovie podľa ods. 1 písm. d),

b) zakladá povinnosť veriteľa zaplatiť odstupné dlžníkovi, voči ktorému prebieha reštrukturalizačné konanie, ak veriteľ od zmluvy odstúpi podľa ods. 1 písm. d), alebo

c) zakladá povinnosť veriteľa poskytnúť akéhokoľvek plnenie dlžníkovi, voči ktorému prebieha reštrukturalizačné konanie, ak veriteľ podľa ods. 1 písm. e) pozastaví plnenie zmluvy bez skončenia zmluvného vzťahu.

(5) Zmluvná strana, ktorá podľa ods. 1 písm. d) vypovedala zmluvu alebo od nej odstúpila, alebo ktorá podľa ods. 1 písm. e) pozastavila plnenie zmluvy, je povinná bezodkladne vykonať všetky potrebné opatrenia na zabránenie vzniku škody na zdraví a životoch.“.

4. Za 206a sa vkladá § 206b, ktorý znie:

„**§ 206b**

Ustanovenie § 114 ods. 4 sa nevzťahuje na zmluvy uzatvorené pred 1. májom 2015.“.

**Čl. II**

Zákon č. 25/2006 Z. z. o verejnom obstarávaní a o zmene a doplnení niektorých zákonov v znení zákona č. 282/2006 Z. z., zákona č. 102/2007 Z. z., zákona č. 232/2008 Z. z., zákona č. 442/2008 Z. z., zákona č. 213/2009 Z. z., zákona č. 289/2009 Z. z., zákona č. 402/2009 Z. z., zákona č. 503/2009 Z. z., zákona č. 73/2010 Z. z., zákona č. 129/2010 Z. z., zákona č. 58/2011 Z. z., zákona č. 158/2011 Z. z., zákona č. 182/2011 Z. z., zákona č. 223/2011 Z. z., zákona č. 231/2011 Z. z., zákona č. 348/2011 Z. z., zákona č. 550/2011 Z. z., zákona č. 91/2012 Z. z., zákona č. 28/2013 Z. z., zákona č. 95/2013 Z. z., zákona č. 180/2013 Z. z., zákona č. 34/2014 Z. z. a zákona č. ........./2015 Z. z. sa mení takto:

V § 26 ods. 1 písmeno c) znie:

„c) nebol naňho vyhlásený konkurz, neprebieha voči nemu reštrukturalizačné konanie, nie je v likvidácii, ani nebolo proti nemu zastavené konkurzné konanie pre nedostatok majetku alebo zrušený konkurz pre nedostatok majetku.“.

**Čl. III**

Tento zákon nadobúda účinnosť 1. mája 2015.